## Izmjene i dopune Kolektivnog ugovora za djelatnost trgovine

### NN 79/2005 (1.7.2005.), Izmjene i dopune Kolektivnog ugovora za djelatnost trgovine

# KOLEKTIVNI UGOVORI

**1563**

SINDIKAT TRGOVINE HRVATSKE, Trg kralja Petra
Krešimira IV. broj 2, Zagreb, kojeg zastupa predsjednica Ana Knežević,

GRANSKI SINDIKAT TRGOVINE, Park Stara Trešnjevka
2, Zagreb, kojeg zastupa predsjednica Dragica Petrinjak, i

HRVATSKA UDRUGA POSLODAVACA – UDRUGA TRGOVINE,
Pavla Hatza 12, Zagreb, koju zastupa predsjednik Josip Zaher

sklopili su u Zagrebu, dana 24. ožujka 2005.
godine

## IZMJENE I DOPUNE

### KOLEKTIVNOG UGOVORA ZA DJELATNOST TRGOVINE

sklopljenog 11. prosinca, 1997.
godine u Zagrebu

(»Narodne novine« br. 41/98
od 24. 3. 1998.)

Članak 1.

Članak 29. mijenja se i glasi:

»Najniža osnovna plaća za najjednostavnije
poslove iznosi 1.600,00 kuna bruto.

Osnovna plaća određenoga radnog mjesta utvrđuje
se tako da se najniža osnovna plaća iz stavka 1. ovog članka pomnoži s
koeficijentom složenosti poslova pripadajućega radnog mjesta iz Tarifnog dijela
ovog ugovora.

Plaću poslodavac može isplatiti isključivo u
novcu.«.

Članak 2.

Na kraj teksta članka 33. stavka 2. dodaju se
riječi »ili kolektivnim ugovorom na nivou društva.«.

Članak 3.

U članku 45. u stavku 1. mijenja se iznos od
»800,00 kuna mjesečno« sa sadašnjim neoporezivim iznosom iz Pravilnika o porezu
na dohodak, odnosno »1.500,00 kuna mjesečno.«.

Članak 4.

Članak 48. mijenja se i glasi:

»Radnik ili njegova obitelj imaju pravo na pomoć
u slijedećim slučajevima:

• potpore u slučaju smrti radnika u visini od
najmanje 7.500,00 kuna

• potpore u slučaju smrti člana uže obitelji
(supružnik, roditelji, djeca ili osobe po zakonu izjednačene s njima) u visini
od najmanje 3.000,00 kuna

Poslodavac može kad se steknu uvjeti, isplatiti
solidarnu pomoć u sljedećim slučajevima;

• potpore zbog invalidnosti u visini od najmanje
2.500,00 kuna godišnje

• potpore zbog bolovanja dužeg od 90 dana u
visini od najmanje 2.500 kuna godišnje.«.

Članak 5.

Članak 49. mijenja se i glasi:

»Radnik ima pravo na jubilarnu nagradu za
neprekidni radni staž navršen kod istoga poslodavca:

• 10 godina radnog staža najmanje 1.000,00 kuna

• 15 godina radnog staža najmanje 1.300,00 kuna

• 20 godina radnog staža najmanje 1.700,00 kuna

• 25 godina radnog staža najmanje 2.100,00 kuna

• 30 godina radnog staža najmanje 2.500,00 kuna

• 35 godina radnog staža najmanje 2.900,00
kuna.«

Članak 6.

Članak 50. mijenja se i glasi:

»Radniku prigodom odlaska u mirovinu pripada
pravo na otpremninu u iznosu od 8.000,00 kuna.«.

Članak 7.

Članak 51. mijenja se i glasi:

»Poslodavac može osigurati poklon djeci do 12
godina starosti, roditelju-nositelju zdravstvenog osiguranja djeteta za božićne
blagdane u iznosu do 400,00 kuna.«.

Članak 8.

Dodaje se novi članak 51 a. koji glasi:

»Ako se u međuvremenu promijene neoporezivi
iznosi navedeni u člancima 45., 48., 50., i 51. po propisu Ministarstva
financija – Pravilniku o porezu na dohodak, primjenjivat će se neposredno ti
iznosi, ukoliko su povoljniji za radnika«.

Članak 9.

Izmjene i dopune Kolektivnog ugovora za
djelatnost trgovine smatraju se važećim kada ih potpišu ovlašteni predstavnici
potpisnika, a stupaju na snagu 1. travnja 2005. godine.

Članak 10.

Potpisnici ugovora su suglasni da se u
pročišćenom tekstu Kolektivnog ugovora, riječ zaposlenik zamijeni riječju
radnik u odgovarajućem padežu.

Članak 11.

Izmjene i dopune Kolektivnog ugovora za
djelatnost trgovine sačinjene su u 6 (šest) primjeraka, od kojih svaki
potpisnik zadržava 2 (dva) potpisana primjerka.

Članak 12.

Odredbe ovih Izmjena i dopuna Kolektivnog
ugovora za djelatnost trgovine primjenjuju se neposredno, osim ako za primjenu
pojedinih odredbi nije potrebna odgovarajuća razrada u Pravilniku u radu.

Ako bi Pravilnikom o radu neko pravo zaposlenika
bilo utvrđeno u manjem opsegu od prava koja proizlaze iz ovih Izmjena i dopuna
Kolektivnog ugovora za djelatnost trgovine, primjenjuju se odredbe ovih Izmjena
i dopuna Kolektivnog ugovora za djelatnost trgovine.

Članak 13.

Ove Izmjene i dopune sklapaju se na određeno
vrijeme i važe godinu dana od dana stupanja na snagu.

Ako po isteku roka na koji su zaključene ove
Izmjene i dopune Kolektivnog ugovora za djelatnost trgovine ni jedna od
ugovornih strana ne otkaže Izmjene i dopune Kolektivnog ugovora za djelatnost
trgovine, njihovo važenje produžuje se do otkaza ili zaključivanja novog
Kolektivnog ugovora za djelatnost trgovine ili novih Izmjena i dopuna
Kolektivnog ugovora za djelatnost trgovine.

ZA SINDIKAT TRGOVINE                 ZA GRANSKI SINDIKAT

HRVATSKE                                                                 TRGOVINE

Predsjednica                                                                  Predsjednica

**Ana Knežević**, v. r.                                     **Dragica Petrinjak**, v. r.

                                                             ZA
HRVATSKU UDRUGU

                                                                            POSLODAVACA

                                                                 – UDRUGA
TRGOVINA

                                                                                       Predsjednik

                                                                              **Josip Zaher**, v. r.

Izmjene i dopune, NN 79/2005-1563